Þór Þorlákshöfn er kominn í vænlega stöðu í úrslitaeinvíginu um Íslandsmeistaratitilinn í körfubolta eftir sigur á Keflavík í öðrum leik liðana í gærkvöld.
Þórsarar eru komnir tvö núll yfir í einvíginu eftir leikinn í gær sem fram fór í Þorlákshöfn. Heimamenn mættu grimmir til leiks og náðu upp góðri forystu snemma leiks en staðan var 27-22 eftir fyrsta leikhluta. Í hálfleik var munurinn svo orðinn tíu stig, 47-37. Keflvíkingar mættu hressari til leiks í þriðja leikhluta og náðu að minnka muninn niður í eitt stig, 68-67.
Síðasti leikhluti var svo æsispennandi, Keflvíkingar komust yfir á tímabili en Þórsarar náðu á endanum vopnum sínum aftur og sigruðu 88-82. Adomas Drungilas var stigahæstur í liði Þórs með 29 stig en Calvin Burks setti 27 stig fyrir Keflavík. Þór getur þar með tryggt sér Íslandsmeistaratitilinn með sigri í næsta leik liðanna sem fer fram í Keflavík á þriðjudag.
Spánn og Pólland gerðu 1-1 jafntefli í kvöldleik Evrópumótsins í fótbolta gær. Alvaro Morato skoraði mark Spánverja en Robert Lewandowski jafnaði fyrir Pólverja. Gerard Moreno fékk tækifæri á að tryggja Spánverjum sigur þegar hann tók vítaspyrnu en hún hafnaði í stönginni. Spánverjar eru því með tvö stig eftir tvo leiki en Pólverjar með eitt.
Klukkan 4 í dag ráðast úrslitin í A-riðli þegar Ítalía mætir Wales og Sviss mætir Tyrklandi. Ítalir eru nú þegar komnir áfram í 16 liða úrslit og Walesverjum dugar jafntefli til að tryggja sér annað sætið í riðlinum.
Þór Þorlákshöfn er komið 2:0 yfir í einvíginu um Íslandsmeistaratitilinn í körfubolta eftir sigur á Keflavík í gærkvöld. 